text: [{"text_idx": "#000005", "text": "Hallur Joensen (1967 i Klaksvi\u0301k) er en f\u00e6r\u00f8sk country sanger, guitarist og bassist, der pa\u030a F\u00e6r\u00f8erne er mest kendt indenfor counry-genren, og har bl.a. modtaget Faroese Music Awards i 2014 som a\u030arets mandlige sanger i pop/rock kategorien, som ogsa\u030a omfatter country. Fra 2016 \u2013 2018 var han bosat i Danmark, hvor han optra\u030adte og udgav nogle singles. I uge 51 \u2013 2016 la\u030a hans sang, SOS fra mig, som Jacob Haugaard har skrevet teksten til, som nummer et pa\u030a Dansktoplisten.[1]"}, {"text_idx": "#000006", "text": "Han voksede op i Klaksvi\u0301k, l\u00e6rte sig at spille guitar i som 9-a\u030arig og spillede senere bas med forskellige bands som teenager, mest rock musik, han spillede bl.a. med forskellige f\u00e6r\u00f8ske bands fra Klaksvi\u0301k: Heiko, Science Fiction, Bla\u0301tt, Birds og Va\u0301gsheygafrensarnir. Han boede i Esbjerg og Foldingbro sammen med familien i 16 a\u030ar, fra 1991 til 2007, hvor han ogsa\u030a var aktiv som musiker, han var medlem af et western-blues band. Han arbejdede som betonarbejder, medens han boede i Danmark. I 2007 flyttede familien tilbage til F\u00e6r\u00f8erne.[2] Han arbejdede som ha\u030andv\u00e6rker, men ogsa\u030a som musiker. Det var dog f\u00f8rst efter at han flyttede tilbage til hjemlandet, at han debuterede med sit f\u00f8rste album, som han optog i Nashville, USA. Hans debutalbum Pickin\u2019 Time In Nashville blev en stor succes pa\u030a F\u00e6r\u00f8erne og blev den mest solgte CD pa\u030a F\u00e6r\u00f8erne i 2008. A\u030aret efter udgav han Smile og i 2011 udkom Enn stendur hur\u00f0 mi\u0301n opin, som var hans f\u00f8rste album pa\u030a f\u00e6r\u00f8sk. Flere af sangene blev popul\u00e6re i forskellige radiostationer i Europa og Australien, bl.a. sangen Gyltu ljo\u0301sakru\u0301nurnar.[3] I starten af juni 2013 udkommer hans fjerde album, hvor han synger sammen med flere kendte amerikanske country sangere, bl.a. Bellamy Brothers (sangen Send me a letter Amanda),[4] Charley Pride og Dawn Sears. Nogle af sangene har Hallur f\u00f8r sunget pa\u030a f\u00e6r\u00f8sk, f.eks. sangen \u201cUm tu\u0301 hevur ta\u00f0 sum eg\u201d, som han sang sammen med Kristina B\u00e6rendsen i 2011. I albummet fra 2013 synger han samme sang i engelsk overs\u00e6ttelse sammen med Dawn Sears. Sangen blev oprindelig skrevet af Steinto\u0301r Rasmussen (medlem af Fr\u00e6ndur), oversat til engelsk af Lena Anderssen og Niclas Johannesen. Efter at Hallur var kommet tilbage til F\u00e6r\u00f8erne, efter optagelserne i Nashville, fik Dawn Sears diagnostiseret lungekr\u00e6ft stadie 3B i marts 2013.[5]"}]